section_heading: Životopis
paragraph_text: Rođen je 28. travnja 1886. u Uzlopu od roditelja Silverija Jagšića i Cataline Gerdentić. Srednju je školu pohađao u Raabu i Ödenburgu. Pokušao je studirati na tehnološkom fakultetu u Selmecbányi, 100 km od Budimpešte, no nije se uspio upisati. Također nije uspio se upisati ni na budimpeštansko sveučilište. Razlog je bio isti: nije htio promijeniti svoje ime Ivan u mađarsko Janos. Župnik Ivan Miletić ga je savjetovao da okuša sreću drugdje, jer "za Hrvata nema kruha u Mađarskoj". U Zürichu na Politehnici studirao je kartografiju, topografiju i geodeziju. Potom je otišao u Argentinu i u gradu Cordobi postaje sveučilišni profesor za geodeziju, kartografiju, topografiju, meteorologiju i astronomiju. Jagšić je u Cordobi osnovao vojnu avijatičarsku školu (Escuela de Aviación Militar de Córdoba), čiji je bio direktor i profesor do svoje smrti.